Here is a page extracted from Wikipedia that may contain CSS, HTML, and a lot of unformatted text.

Title: Mostar
Content: Mostar (Мостар en alfabeto cirilico) ye una ciudat de Bosnia y Herzegovina situada en o cantón de Neretva-Herzegovina. Ye a capital historica d'a rechión d'Herzegovina

A suya población ye s'estima en 128.448 habitants (2007), en una superficie de 97 km².

Población por etnias y nacionalidaz 
A población mayoritaria a primers y metat d'o sieglo XX yera croata u bosnia catolica, como en tota a Herzegovina occidental. Os bosnios u bosnios musulmans, con mayor creiximiento demografico, consiguioron superar liucherament a la población croata enta 1991. Os serbios yeran minoritarios. En a Guerra d'independencia de Bosnia y Herzegovina a proporción d'as nacionalidaz etnicas cambió, cuasi no bi ha serbios y bi ha un mayor predominio de bosnios por a plegaba de refuchiaus d'atras localidaz d'Herzegovina.

Historia 
Fue fundau a zaguers d'o sieglo XV, cuan o dominio otomán estió a capital administrativa d'Herzegovina. Dende 1881 Mostar estió a seu d'o bispato de Mostar-Duvno. En 1939 Mostar fació part d'a Banovina croata, y cuan a Segunda Guerra Mundial estió una d'as ciudaz importants d'o Estato Independient de Croacia.

En a decada de 1990 Mostar estió un d'os principals escenarios d'a Guerra d'independencia de Bosnia y Herzegovina. En a primera fase d'a guerra, en a que os bosnios y croatas luitaban contra os serbios, a part este d'a ciudat cayó en poder d'os serbios y en a part ueste a población croata podió resistir, pa dimpués d'uns meses forachitar a los irregulars serbios, con o que a minoría serbia fuyió. Como lugar central d'Herzegovina teoricament baixo control d'o gubierno legal bosnio, Mostar se plenó de refuchiaus musulmans d'as zonas d'Herzegovina baixo control serbio. En a fase intermedia d'a guerra as tropas d'o gubierno bosnio, mayoritariament musulmanas, encomenzoron a atacar a los croatas en Bosnia central y Herzegovina. En Mostar os croatas controlaban a part ueste y os musulmans a part este. Os musulmans de Mostar, encara que con menos medios, y con as linias de suministro bloqueyadas por os croatas, contaban con l'aduya local d'os serbios y a comunidat internacional y podioron resistir con eficacia, y dica abanzar posicions fendo retacular a los croatas. O puent viello fue destruito en os enfrentamientos, seguntes a mes gran part d'as fuents por os croatas, feito que as fuents croatas no admiten. Os cascos azuls espanyols estioron implicaus en o conflicto, participando en labors humanitarias.

Puestos d'intrés 
 Puent viello de Mostar u stari most.

Vinclos externos 

Localidaz de Bosnia y Herzegovina